Boek: Betower deur tienerliefde | Maroela Media
Boek: Betower deur tienerliefde
Toe Janke se pa-hulle besluit hulle gaan nie hierdie Desember op Gourits vakansie hou soos gewoonlik nie, is sy nie baie beïndruk nie. Toe sy boonop hoor hulle gaan vir vier weke na McDougallsbaai, 'n piepklein, geïsoleerde kusdorp in die Noord-Kaap, toe, was sy nóg minder beïndruk. 'n Klein dorp saam met 'n oorbeskermende ma is nié Janke se idee van 'n prettige vakansie nie… Ten minste is daar 'n oulike buurseun, Stefan, wat vinnig die ligpunt van Janke se vakansie word. Daar is net iets aan Stefan se sjarme en die verlatenheid van die dorpie onder die groot sterrehemel wat haar laat voel daar is iets magical in die lug…
Theresa Van Baalen se eerste twee prenteboekpublikasies, Aspris-krokkedis en Karla Krullebol, is albei met ATKV-kinderboektoekennings bekroon. Aspris-krokkedis het ook in 2012 die Tienie Holloway-medalje vir kleuterliteratuur ontvang. Van Baalen is veral bekend as skrywer van die gewilde Sanri Steyn-reeks. Sy het al in ander genres ook geskryf, maar kinderstories sal altyd haar eerste liefde wees. Sy het onlangs begin om haarself te leer kitaar speel, maar sal liewer nie haar rekenaar permanent vir 'n kitaar verruil nie.